**КОРОНАВИРУСТ ХАЛДВАР /КОВИД~~-~~19/-ЫН ЦАР ТАХЛЫН ЭРСДЭЛЭЭС УРЬДЧИЛАН СЭРГИЙЛЖ, ГЭМТ ХЭРЭГ ҮЙЛДЭЖ ХОРИХ ЯЛААР**

**ШИЙТГЭГДСЭН ЗАРИМ ЭТГЭЭДИЙН ЯЛЫГ ӨӨРЧЛӨХ ТУХАЙ**

**ХУУЛИЙН ТӨСЛИЙН ТАНИЛЦУУЛГА**

Улсын Их Хурлаас Коронавируст халдвар /Ковид-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуулийг зорилго нь дэлхий даяар хурдацтай тархаж буй Коронавируст халдвар /ковид-19/-ын цар тахлаас урьдчилан сэргийлэх, тэмцэх, нийгмийн эрүүл мэндийг хамгаалах, нийгэм, эдийн засагт үзүүлэх сөрөг нөлөөллийг бууруулах арга хэмжээг шуурхай зохион байгуулж, цар тахлыг хохирол багатай даван туулахад эрх зүйн орчныг бүрдүүлэх хууль баталсан ч нийгэмд өдөр тутам шинээр бий болж буй бэрхшээл, асуудлыг бүрэн зохицуулж чадаагүй, тийм боломжгүй байна..

Цар тахал нь дархлаа муу, дагалдах болон суурь өвчтэй, өндөр настай хүмүүсийг үхэлд хүргэх эрсдэл өндөр байгаад дэлхийн эрүүл мэндийн судалгааны байгууллагууд дүгнэлтээ гаргаад байна. Хорих ангид ял эдэлж байгаа өндөр настай болон жирэмсэн ялтнууд, насанд хүрээгүй ял эдэлж буй ялтнууд нь эрсдэлт бүлэгт зүй ёсоор тооцогдож байна.

Түүнчлэн Монгол улсад 2021 оны 3 сарын 26-ны өдөр Шүүхийн Шийдвэр Гүйцэтгэх 461-р ангийн саатуулах байранд Коронавирусын халдвар илэрсэн тул, шүүх хурлуудыг тодорхойгүй хугацаагаар хойшлуулсан албан ёсны мэдээлэл гарсан. Өнөөг хүртэл хорих ангид уг халдварт өвчин гарахад ямар түр журам хэрэглэх, хоригдлуудыг хэрхэн нүүлгэн шилжүүлэх, эрүүл мэндийг нь сахин хамгаалах нь тодорхойгүй байна

НҮБ-ийн хүний эрхийн ахлах комиссар 2020 оны 3 сарын 25-нд (UN High Commissioner for Human Rights) улс орнуудын засгийн газруудад хандаж “цагдан хорих байр болон бусад хорих төрлийн байгууламжид байгаа, эрх нь хязгаарлагдсан иргэдийн эрүүл мэнд, аюулгүй байдлыг хангах чиглэлээр яаралтай арга хэмжээ авахыг” уриалж[[1]](#footnote-1) “Ковид-19” нь шорон, хорих анги, цагаачдыг саатуулах төв, сэтгэцийн эмнэлэг, асрамжийн газарт тархаж эхэлсэн бөгөөд эмзэг бүлгийн иргэд, эрх нь зөрчигдсөн иргэдийн дунд хурдацтай тархаж, улмаар нийт тархалтын явцыг хурдасгах өндөр эрсдэлтэй байгааг” анхааруулсан бөгөөд мөн, “ихэнх оронд шоронгууд ачаалал хэтэрсэн, эрүүл ахуйн шаардлага бүрэн хангаагүй байдаг” талаар онцолсон. Мөн цагдан хорих газарт (in detention) байгаа хүний тоог бууруулах чиглэлээр нэн тэргүүнд, шуурхай ажиллах шаардлагатай бөгөөд энэ чиглэлээр: ***цагдан хоригдсон иргэдийн дундах өндөр настай, өвчтэй, жирэмсэн эхчүүд, нийгэмд эрсдэл багатай хэрэгтнүүдийг суллах боломж, арга замыг судлах нь зүйтэй*** гэсэн байна.

Түүнчлэн хорих ял эдэлж буй эмэгтэй хүмүүс, мөн хөгжлийн бэрхшээлтэй иргэд, насанд хүрээгүй хүүхдүүдэд тохирсон эрүүл мэндийн үйлчилгээг үргэлжлүүлэн хүргэх, үйлчилгээг сайжруулах шаардлагатай байна гэжээ. Аль ч цаг үеэс илүү, яг одоогийн энэ нөхцөлд “хууль зүйн үндэслэлгүйгээр саатуулагдсан, тэр дундаа улс төрийн шалтгаан, үзэл бодлоо илэрхийлсний улмаас саатуулагдаад байгаа” хүн бүрийг суллах хэрэгтэй гэдгийг мөн тодотгосон.

Үүнээс хойш НҮБ-ын тусгай баг, ажлын хэсэг улс орнуудад, тэр дундаа шоронгийн ачаалал хэт өндөр байдаг, хорих байрны нийтлэг стандарт алдагдсан, мөн улс төрийн хэргээр хорих ял шийтгэх хандлага өндөртэй орнуудад тусгайлан ажиллаж, зөвлөмж, шаардлага хүргүүлсээр байна. Тухайлбал, Иран, Конго, Сири зэрэг орныг хоригдлын тоог бууруулах, хоригдож буй хүмүүсийн эрүүл мэндэд яаралтай арга хэмжээ авахыг анхааруулсан[[2]](#footnote-2) байна.

Дэлхийн Эрүүл Мэндийн Байгууллагаас бусад олон улсын байгууллагатай хамтран[[3]](#footnote-3) 2020 оны 5 дугаар сарын 13-нд “шорон болон бусад хорио тогтоох чиглэлийн байгууллагуудын талаар” хамтарсан мэдэгдэл гаргасан[[4]](#footnote-4). Тус мэдэгдэлд хорих ял эдэлж байгаа болон эрх хязгаарлагдсан бусад иргэдийн эрүүл мэнд, аюулгүй байдлыг хамгаалах, эрсдэлээс сэргийлэх чиглэлээр дараах асуудлыг нэн тэргүүнд авч үзэх хэрэгтэй гэдгийг анхааруулаад, зохих арга хэмжээг яаралтай авахыг улс орнуудад хандаж уриалсан[[5]](#footnote-5). Үүнд:

* Ачаалал, нягтралыг бууруулах
* Эрүүл мэнд, аюулгүй байдал, хүний эрхэм чанарыг бататгах
* Эрүүл мэндийн үйлчилгээнд тасралтгүй хамрагдах боломжийг хангах
* Хүний эрхийг хүндэтгэх
* НҮБ-ийн дүрэм, зөвлөгөөг баримтлах.

Ингэхдээ, шорон болон бусад хорио тогтоох чиглэлийн байгууллагын ачаалал бууруулах буюу нягтралыг сааруулах хүрээнд “***Ковид-19 өртөх өндөр эрсдэлтэй байгаа өндөр настай хүмүүс, эрүүл мэндийн аливаа шалтгаантай хүмүүс, мөн олон нийтийн аюулгүй байдалд аюул учруулахгүйгээр суллагдах боломжтой хөнгөн, хүчирхийллийн бус гэмт хэрэг үйлдсэн хүмүүс, тэр дундаа эмэгтэй хүмүүс, насанд хүрээгүй иргэдийг суллах арга хэмжээ хэрэгжүүлэхийг”*** зөвлөсөн байна.

Манай улсад 790 орчим архаг хууч өвчтэй болон 60-аас дээш настай, мөн эмэгтэйчүүд хоригдож байгаа судалгааг холбогдох байгууллагаас гаргажээ.

Монгол Улсад Коронавируст халдвар /Ковид-19/-ын цар тахлын тохиолдол дотоодод бүртгэгдсэн анхны тохиолдолд 2020 оны 11 дүгээр сарын 11-ний өдөр бүртгэгдэж, дотоодын халдварын тоо 2021 оны 3 дугаар сарын 28-ны байдлаар 7014 тохиолдол илэрсэн бөгөөд 2021 оны 3 сарын 26-ны өдөр цагдах хорих 461-р ангийн саатуулах байранд сэжигтэй тохиолдол батлагдсан албан ёсны мэдээлэл байна.

Дэлхий даяар Коронавируст халдвар /Ковид-19/-ын цар тахлын хоёр, гурав дахь давалгаа эхэлж, тархалт нэмэгдсээр байгаа бөгөөд цаашид цар тахлын үргэлжлэх хугацаа, үр дагаврыг урьдчилан таамаглах боломжгүй нөхцөл байдал үүсч байна.

Иймд болзошгүй эрсдэлээс урьдчилан сэргийлж хорих ял эдэлж байгаа 50-иас дээш настай эмэгтэй, 55-аас дээш настай эрэгтэй болон жирэмсэн эмэгтэй, хөгжлийн бэрхшээлтэй ялтан, насанд хүрээгүй ял эдэлж буй хоригдлуудын ялыг зорчих эрхийг хязгаарлах ялаар өөрчилж хорих ангиудын ачааллыг бууруулж, хоригдлуудын тоог цөөлөх, эрсдэлт бүлгийн ялтнуудын эрүүл мэнд, амь насыг хамгаалах арга хэмжээ авах зайлшгүй шаардлага үүссэн байгааг харгалзан энэхүү хуулийн төслийг боловсруулсан.

Хуулийн төсөл нь 4 бүлэг, 9 зүйлтэй. Энэхүү хуулийн төслөөр Шүүхийн хүчин төгөлдөр шийтгэх тогтоолоор 5 хүртэлх жилийн хорих ялаар шийтгэгдсэн, энэ хууль үйлчлэх хугацаанд 50 нас хүрсэн буюу түүнээс дээш настай эмэгтэй, 55 нас хүрсэн буюу түүнээс дээш настай эрэгтэй, жирэмсэн эмэгтэй, хөгжлийн бэрхшээлтэй ялтан, насанд хүрээгүй хүний хорих ялыг зорчих эрхийг хязгаарлах ялаар сольж хүчин төгөлдөр болсон шүүхийн шийтгэх тогтоолд өөрчлөлт оруулах, хууль үйлчлэх хугацаанд шүүх энэхүү хуульд заасан шаардлага хангасан этгээдэд хорих ял ногдуулаад, ногдуулсан ялыг зорчих эрхийг хязгаарлах ялаар сольж, энэ тухайгаа шүүхийн шийтгэх тогтоолд тусгах, Шүүхийн хүчин төгөлдөр шийтгэх тогтоолоор 5-аас дээш жилийн хорих ялаар шийтгэгдсэн боловч тэрхүү ялаа биечлэн эдэлж 5 жил буюу түүнээс доош хугацааны ял үлдсэн, энэ хууль үйлчлэх хугацаанд 50 нас хүрсэн буюу түүнээс дээш настай эмэгтэй, 55 нас хүрсэн буюу түүнээс дээш настай эрэгтэй, жирэмсэн, хөгжлийн бэрхшээлтэй, насанд хүрээгүй хүний хорих ялыг зорчих эрхийг хязгаарлах ялаар сольж хүчин төгөлдөр болсон шүүхийн шийтгэх тогтоолд өөрчлөлт оруулах асуудлыг зохицуулна.

Хуулийн төсөл батлагдсанаар нэг дор олноор байгаа хүмүүс коронавируст халдвар тархахаас урьдчилан сэргийлэх, шорон болон бусад хорио тогтоох чиглэлийн байгууллагын ачаалал бууруулах буюу нягтралыг сааруулах хүрээнд хорих ял эдэлж байгаа олон нийтийн аюулгүй байдалд аюул учруулах чадваргүй “Ковид-19” өртөх өндөр эрсдэлтэй байгаа өндөр настай хүмүүс, жирэмсэн эмэгтэйчүүд, хөгжлийн бэрхшээлтэй, насанд хүрээгүй хүмүүсийн хорих ялыг зорчих эрх хязгаарлах ялаар сольсноор гэмт хэрэг үйлдсэн этгээдүүд ял завшихгүй, хорих ангиудын ачаалал буурна, дархлаа сул, хорих ял эдэлж байгаа өндөр настай хүмүүсийн ихэнх нь аливаа хавсарсан өвчтэй байгаа тул цар тахлын улмаас нас барах эрсдэлийг бууруулах ач холбогдолтой.

Энэхүү хуулийн төсөл нь Монгол Улсын Үндсэн хууль, Монгол Улсын нэгдэн орсон Олон улсын гэрээ, холбогдох бусад хуульд нийцэх бөгөөд харшлахгүй болно.

Энэхүү хуулийн төсөлтэй холбогдуулж хууль хүчингүй болгох, хуульд нэмэлт, өөрчлөлт оруулах шаардлагагүй.

**----Ô** Ô **Ô ----**

**Хууль санаачлагч**

1. <https://www.ohchr.org/EN/NewsEvents/Pages/DisplayNews.aspx?NewsID=25745&LangID=E> [↑](#footnote-ref-1)
2. <https://news.un.org/en/story/2020/03/1060252> ; <https://news.un.org/en/story/2020/05/1063292> [↑](#footnote-ref-2)
3. UNAIDS, UNODC, OHCHR [↑](#footnote-ref-3)
4. “Joint statement on COVID-19 in prisons and other closed settings” [↑](#footnote-ref-4)
5. <https://www.who.int/news/item/13-05-2020-unodc-who-unaids-and-ohchr-joint-statement-on-covid-19-in-prisons-and-other-closed-settings> [↑](#footnote-ref-5)